Mnangagwa sal Vrydag ingesweer wordEmmerson Mnangagwa (Foto: ANA) Die afgedankte adjunkpresident van Zimbabwe, Emmerson Mnangagwa, sal Vrydag as die staatshoof van dié land ingesweer word. Jacob Mudenda, speaker van die Zimbabwiese parlement, het bevestig dat hy ŉ brief van die regerende Zanu-PF ontvang het waar die 75-jarige genomineer word as hul presidentskandidaat. Dit volg nadat pres. Robert Mugabe (93) Dinsdag sy bedanking ingedien het ná ŉ militêre oorname van die land. “Ek het ŉ brief van Zanu-PF ontvang oor hul besluit van 19 November dat Emmerson Dambudzo Mnangagwa hul genomineerde is om die presidentskap oor te neem van die Republiek van Zimbabwe. “Die parlement het die hoofsekretaris van die president, Misheck Sibanda, in kennis gestel om die nodige reëlings te tref dat Emmerson Mnangagwa Vrydag ingesweer kan word,” het Mudenda bygevoeg. Duisende persone het intussen by Manyame-lugmagbasis bymekaargekom en verwag Mnangagwa se terugkeer vanaf Suid-Afrika. Hy het na Suid-Afrika gevlug nadat hy op 6 November deur Mugabe afgedank is. Meeste Zimbabwiërs verwelkom die man wat Mugabe se bewind tot ŉ val gebring het.